## Odluka o dodjeli koncesije za obavljanje djelatnosti radija na području Sisačko-moslavačke županije (Z-SK) ponuditelju S-Tel d.o.o. - Radio Quirinus

### NN 42/2007 (23.4.2007.), Odluka o dodjeli koncesije za obavljanje djelatnosti radija na području Sisačko-moslavačke županije (Z-SK) ponuditelju S-Tel d.o.o. - Radio Quirinus

# VIJEĆE ZA ELEKTRONIČKE MEDIJE

**1396**

Na temelju članka 62. stavka 5. i 6. Zakona o elektroničkim medijima (»Narodne
novine« broj 122/03) Vijeće za elektroničke medije na svojoj 129. sjednici
održanoj 5. travnja 2007., a temeljem provedenog Javnog natječaja za dodjelu
koncesije za obavljanje djelatnosti radija i/ili televizije broj 01/07 (»Narodne
novine«, broj 97/06) i provedenoga postupka utvrđivanja postojanja uvjeta za
dodjelu koncesije donijelo je

## ODLUKU

I. Koncesija za obavljanje djelatnosti radija na području Sisačko-moslavačke
županije (Z-SK) dodjeljuje se ponuditelju S-Tel d.o.o. – Radio Quirinus, MB:
0972916.
II. Vrijeme trajanja koncesije je 5 (pet) godina.
IIII. Godišnja naknada za koncesiju iznosi 26.000,00 (dvadeset šest tisuća) kuna
i plaća se u korist državnog proračuna. Naknada se plaća u 4 (četiri) jednaka
obroka, pri čemu svaki obrok dospijeva na naplatu danom isteka razdoblja za koje
je naknada plaćena. Ako Vijeće za elektroničke medije izmijeni visinu i način
plaćanja naknade za koncesiju za vrijeme trajanja ugovora o koncesiji, nakladnik
je dužan postupiti sukladno takvim izmjenama.
IV. Ponuditelj je dužan u roku od 45 (četrdeset i pet) dana od dana objave
Odluke u »Narodnim novinama« uputiti Hrvatskoj agenciji za telekomunikacije
zahtjev za obavljanjem tehničkog pregleda radi utvrđivanja prostornih i
tehničkih uvjeta.
V. Sukladno članku 19. stavku 6. Pravilnika o javnom natječaju za dodjelu
koncesija za obavljanje djelatnosti radija i/ili televizije (»Narodne novine«,
broj 138/04) Hrvatska agencija za telekomunikacije dužna je obaviti tehnički
pregled u roku od 30 (trideset) dana, a ukoliko to nije u mogućnosti, dužna je
pisano obavijestiti Vijeće.
VI. Rok za sklapanje ugovora o koncesiji je 120 (sto i dvadeset) dana od dana
objave Odluke u »Narodnim novinama«. Ako naklad­nik u tom roku ne sklopi ugovor
o koncesiji, Vijeće će poništiti odluku o dodjeli koncesije, a nakladnik nema
pravo na naknadu štete.
VII. Odluka će se objaviti u »Narodnim novinama«.

```
Obrazloženje
```

Vijeće za elektroničke medije na svojoj 120. sjednici održanoj dana 18. siječnja
2007. godine donijelo je Odluku o raspisivanju Javnog natječaja broj 01/07 za
dodjelu koncesija za obavljanje djelatnosti radija i/ili televizije. Javni
natječaj objavljen je u »Narodnim novinama« broj 08/07 od 22. siječnja 2007.
godine i u propisanom roku na javni je natječaj ponudu dostavio ponuditelj S-Tel
d.o.o. – Radio Quirinus.
Vijeće je razmatranjem zaprimljene ponude utvrdilo da ponuditelj ispunjava
uvjete propisane Javnim natječajem. Tajnim je glasovanjem odlučeno da se
koncesija za obavljanje djelatnosti radija na području Sisačko-moslavačke
županije dodijeli ponuditelju S-Tel d.o.o. – Radio Quirinus.
Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/07-02-04
Urbroj: 567-01/07-01
Zagreb, 5. travnja 2007.

Predsjednik Vijeća
**mr. sc. Denis Peričić**, v. r.

Odluka, NN 42/2007-1396
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)